Burjassot presenta el I Pla Municipal LGTBI, el 25 de juny
2025-07-24

Després d’uns mesos de treball, amb la participació clau de la ciutadania i del moviment associatiu de Burjassot, el Ple de l’Ajuntament de Burjassot aprovava, el mes de gener passat, el I Pla Municipal LGTBI, el qual es presentarà dimecres que ve 25 de juny, a les 19.00 hores, en el Saló de Plens del Consistori.

El Pla engloba un conjunt de polítiques, procediments i accions dissenyades per a promoure la inclusió i la igualtat d’oportunitats, així com per a previndre la discriminació per motius d’orientació sexual, identitat o expressió de gènere. Un treball cuidat coordinat des de la Regidoria de Diversitat Sexual, dirigida per Isabel Mª Mora.

El Pla Municipal LGTBI es presentarà dies abans de la celebració del Dia Internacional de l’Orgull, que es commemora a tot el món el 28 de juny i que, a Burjassot, tindrà la seua celebració el dissabte 12 de juliol amb una festa que inclourà música i animació i que tindrà lloc en la Plaça Emilio Castelar (Ajuntament). D’igual manera, al juny, el Ple de l’Ajuntament ha aprovat una moció amb motiu del Dia de l’Orgull, amb els vots a favor del PSPV-PSOE, PP, Compromís i dos dels regidors no adscrits, i votada en contra per VOX.

Amb este Pla, Burjassot continua avançant en el camí cap a la igualtat i la inclusió del col·lectiu LGTBI i, entre altres accions, augmentarà la visibilitat i accessibilitat de les iniciatives que es duguen a terme en matèria LGTBI, millorant la comunicació sobre els esdeveniments i recursos disponibles perquè tota la ciutadania estiga informada i puga participar activament; s’enfortirà la formació de professionals, especialment en l’àmbit educatiu i sanitari, assegurant que tinguen els coneixements necessaris per a atendre les persones LGTBI de manera adequada i es fomentarà la creació d’espais de diàleg intergeneracional, fent partícips dels mateixos tant a joves com a majors.

Amb un enfocament estratègic que potencie les seues fortaleses i aborde els seus desafiaments, Burjassot està treballant per convertir-se en un referent de diversitat i respecte on la col·laboració activa entre institucions, associacions i la ciutadania serà fonamental, com fins ara, per a construir un entorn on totes les persones, independentment de la seua identitat o orientació, se senten segures i valorades.